text: Grænsekontrol har givet 2.964 sigtelser i Sønderjylland
  15 marts 2018 kl. 04.58
  5.488 udlændinge er blevet afvist ved grænserne til Tyskland, siden grænsekontrollen blev indført 4. januar 2016.
  
  Syd- og Sønderjyllands Politi har i perioden fra den 4. januar 2016 til og med den 14. februar 2018 rejst 2.964 sigtelser, som kan relateres til grænsekontrollen. 
  5.488 udlændinge i alt er blevet afvist ved grænserne til Tyskland, siden grænsekontrollen blev indført 4. januar 2016 og frem til 26. februar i år. Fordelingen mellem antallet af afvisninger ved landegrænsen i Sønderjylland og færgehavnene i Sydsjællands og Lolland-Falsters Politis område er ikke oplyst.
  Tallene stammer fra justitsminister Søren Pape Poulsen (K) i et folketingssvar til Dansk Folkepartis udlændinge- og integrationsordfører, Martin Henriksen, som har spurgt til tallet. Justitsministeriet har til brug for besvarelsen indhentet opdaterede tal fra Rigspolitiet, fortæller Ritzau.
  Sydsjællands og Lolland-Falsters Politi oplyser, at politikredsen i perioden fra den 4. januar 2016 til og med den 21. februar 2018 har rejst 941 sigtelser, som kan relateres til grænsekontrollen.
  Hos Syd- og Sønderjyllands Politi oplyser man, at politikredsen i perioden fra den 4. januar 2016 til og med den 14. februar 2018 har rejst 2964 sigtelser, som kan relateres til grænsekontrollen.
  Sammenlagt har grænsekontrollen udløst 3.905 sigtelser.
  